Gordhan, Malema pak mekaar in hofPravin Gordhan, minister van openbare ondernemings (Foto: Siphephile Sibanyoni/ African News Agency) Pravin Gordhan, minister van openbare ondernemings, pak Julius Malema, leier van die EFF, vandag in die gelykheidshof in Johannesburg. eNCA berig die saak hou verband met haatspraakklagte wat Gordhan teen Malema gebring het. Gordhan het einde November strafregtelike klagte teen Malema en Floyd Shivambu, EFF-hoofsweep, by die Brooklyn-polisiestasie aanhangig gemaak en ook klagte teen hulle by die gelykheidshof ingedien. Malema het in dieselfde maand aanklagte van geldwassery, korrupsie, afpersing, bedrog, meineed en skending van die Intelligensiewet en die Wet op die Voorkoming en Bekamping van Korrupte Aktiwiteite teen Gordhan ingedien. Julius Malema. Foto: EFF Gordhan het Malema en Shivambu van crimen injuria en laster aangekla nadat hulle verskeie uitlatings oor hom in die openbaar gemaak het. Hy het die polisie ook versoek om ondersoek in te stel oor of Malema se uitlatings wat hy op 20 November gemaak het op aanhitsing tot geweld kan neerkom. Malema het glo gesê: “…daar kan selfs lewensverlies wees. As jy nie gereed vir dit is nie staan eenkant toe…” In die gelykheidshof voer Gordhan aan dat Malema en Shivambu artikel 10 van die Wet op Bevordering van Gelykheid oortree het. Gordhan eis R150 000 in skadevergoeding en ŉ openbare verskoning van Malema en Shivambu. Hy het vroeër gesê indien die eis suksesvol is, sal hy die geld aan organisasies skenk wat werkskepping bevorder en die werklose jeug ophef. Malema en Shivambu het Gordhan onder andere ŉ “hond van witmonopoliekapitaal” genoem. Hulle het ook bewerings gemaak dat Gordhan se dogter, Anisha, staatskontrakte gekry het weens haar pa se posisie. Gordhan het die bewerings ten sterkste ontken.